Subject: Alaealiste olümpiaaditulemuste avalikustamine
From: <[email-masked]>
To: "info - AKI" <[email-masked]>
Date: Fri, 10 Apr 2026 16:25:17 +0300

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Tere

Pöördun Andmekaitse Inspektsiooni poole täpsustava selgituse saamiseks ühe 
kliendi nimel.

Oleme tutvunud Andmekaitse Inspektsiooni ja Tartu Ülikooli 8.09.2023 
avaldatud selgitusega olümpiaaditulemuste avalikustamise kohta. Mõistame 
sellest, et olümpiaaditulemuste avalikustamine ei ole iseenesest välistatud, 
kuid enne tuleb läbi mõelda avalikustamise eesmärk, ulatus, õiguslik alus ja 
avaldamise kestus.

Soovime kujundada oma kliendi jaoks õiguspärase siseprotseduuri maakondlike 
aineolümpiaadide tulemuste töötlemiseks ja võimaliku avalikustamise 
korraldamiseks ning palume seetõttu teie täpsustavat seisukohta.

Klient on mittetulundusühing, kes korraldab maakondlikke aineolümpiaade. 
Sellega seoses töödeldakse õpilaste isikuandmeid, näiteks nime, kooli, 
klassi ja võistlustulemust ning mõnel juhul ka juhendaja või õpetaja nime. 
Praktikas on tekkinud küsimus, kas ja millistel tingimustel võib tulemusi 
avaldada õpilase nimega.

Palume teie selgitust järgmistes küsimustes.
1.    Kas maakondliku aineolümpiaadi tulemusi võib avaldada alaealise 
õpilase nimega ka siis, kui selle aluseks ei ole nõusolek, vaid näiteks 
võitjate tunnustamine, paremusjärjestuse teatavaks tegemine või järgmisse 
vooru pääsenute avaldamine?
2.    Kui aluseks on nõusolek, siis kelle nõusolek on alaealise puhul 
vajalik: õpilase enda, seadusliku esindaja või mõlema oma?
3.    Kui aluseks on nõusolek, siis kas sellel peaks olema kindel 
kehtivusaeg või kehtib see kuni nõusoleku tagasivõtmiseni?
4.    Kas hinnang erineb sõltuvalt sellest, kas tulemused
a) edastatakse üksnes koolile või muule piiratud ringile,
b) jagatakse maakondlikus võrgustikus või
c) avaldatakse avalikul veebilehel?
5.    Kas teie hinnangul on maakondliku aineolümpiaadi tulemuste avaldamisel 
põhjendatud avalikustada õpilase nimi, kool, klass ja saavutatud koht ning 
vajaduse korral ka juhendaja või õpetaja nimi? Kui jah, siis milliseid 
tingimusi tuleks seejuures järgida?
6.    Kas tulemuste avalikustamisele tuleks määrata tähtaeg? Kui jah, siis 
millistest asjaoludest või põhimõtetest tuleks selle tähtaja määramisel 
lähtuda?

Täname ette teie selgituste eest.

 Tervitustega

Anneli Kuusk

AK Assist OÜ

+372 5550 6200

[email-masked]